BG Официален вестник на Европейския съюз L 100/1

РЕГЛАМЕНТ (ЕС) 2016/567 НА КОМИСИЯТА

от 6 април 2016 година

за изменение на приложения II и III към Регламент (ЕО) № 396/2005 на Европейския парламент и на Съвета по отношение на максимално допустимите граници на остатъчни вещества от хлорантранилипрол, цифлуметофен, ципродинил, диметоморф, дитиокарбамати, фенамидон, флуопирам, флутоланил, имазамокс, метрафенон, миклобутанил, пропиконазол, седаксан и спиродиклофен във или върху определени продукти

(текст от значение за ЕИП)

ЕВРОПЕЙСКАТА КОМИСИЯ,

като взе предвид Договора за функционирането на Европейския съюз,

като взе предвид Регламент (ЕО) № 396/2005 на Европейския парламент и на Съвета от 23 февруари 2005 г. относно максимално допустимите граници на остатъчни вещества от пестициди във и върху храни или фуражи от растителен или животински произход и за изменение на Директива 91/414/ЕИО на Съвета (1), и по-специално член 14, параграф 1, буква а) от него,

като има предвид, че:

(1) На 18 юли 2014 г. Комисията по Кодекс алиментариус прие максимално допустими граници на остатъчни вещества по Кодекс алиментариус (CXL) за ципродинил и флутоланил (2). На 11 юли 2015 г. Комисията по Кодекс алиментариус прие CXL за аминоциклопирахлор, бензовиндифлупир, бупрофезин, хлорантранилипрол, клотианидин, цифлуметофен, дихлобенил, диметоморф, дитиокарбамати, емамектин бензоат, фенамидон, фенпропатрин, флуенсулфон, флуфеноксурон, флуопирам, амониев глуфосинат, имазамокс, месотрион, метрафенон, миклобутанил, фосмет, пропамокарб, пропиконазол, протиоконазол, пираклостробин, седаксан, спиродиклофен, тиаметоксам, триадимефон, триадименол и трифорин (3).

(2) Максимално допустимите граници на остатъчни вещества (МДГОВ) за тези вещества са определени в Регламент (ЕО) № 396/2005, с изключение на тези за цифлуметофен и седаксан. Тъй като цифлуметофен и седаксан не са включени в приложение IV към Регламент (ЕО) № 396/2005, се прилага стойността по подразбиране от 0,01 mg/kg, установена в член 18, параграф 1, буква б).

(3) В съответствие с член 5, параграф 3 от Регламент (ЕО) № 178/2002 на Европейския парламент и на Съвета (4), когато съществуват международни стандарти или предстои тяхното приемане, те се вземат под внимание при разработването или привеждането в съответствие на законодателството в областта на храните, освен ако тези стандарти или съответни части от тях биха били неефективно или неподходящо средство за постигане на легитимните цели на законодателството в областта на храните, или при наличие на научно основание, когато биха довели до степен на защита, различна от определената като подходяща в Съюза. Освен това, в съответствие с член 13, буква д) от същия регламент, Съюзът трябва да способства за постигането на последователност между международните технически стандарти и законодателството в областта на храните, като същевременно гарантира, че не се понижава възприетата от Общността висока степен на защита.

(4) Съюзът изрази резерви пред Комитета по Кодекса за остатъчните вещества от пестициди (ККОП) относно CXL, предложени за следните комбинации пестицид/продукт: аминоциклопирахлор (всички продукти); бензовиндифлупир (всички продукти); бупрофезин (кафе на зърна); ципродинил (ягодоплодни култури; листни зеленчуци от рода Brassica; карантия от бозайници, годна за консумация; плодни зеленчуци, различни от тиквови); дихлобенил (всички продукти); диметоморф (фасул без шушулките; плодни зеленчуци, различни от тиквови); дитиокарбамати (семе от кимион); фенамидон (цветно зеле; плодни зеленчуци, различни от тиквови); фенпропатрин (всички продукти); флуенсулфон (всички продукти); флуфеноксурон (всички продукти); флутоланил (листни зеленчуци от рода Brassica); миклобутанил (праскови; пиперки); пропамокарб (праз); протиоконазол (ягодоплодни храсти; тиквови); пираклостробин (праскови) и трифорин (всички продукти).

(5) Поради това CXL за хлорантранилипрол, цифлуметофен, ципродинил, диметоморф, дитиокарбамати, фенамидон, флуопирам, флутоланил, имазамокс, метрафенон, миклобутанил, пропиконазол, седаксан и спиродиклофен, които не са изброени в съображение 4, следва да бъдат включени в Регламент (ЕО) № 396/2005 като МДГОВ, освен когато се отнасят до продукти, които не са включени в приложение I към посочения регламент, или когато са определени на по-ниска стойност от настоящите МДГОВ. Тези CXL са безопасни за потребителите в Съюза (5).

(6) По отношение на клотианидин и тиаметоксам е целесъобразно съответните CXL да се вземат под внимание отделно чрез евентуално изменение на Регламент (ЕС) 2016/156 на Комисията (6). По отношение на месотрион е целесъобразно съответните CXL да се вземат под внимание отделно чрез евентуално изменение на Регламент (ЕС) 2016/53 на Комисията (7). Поради това МДГОВ за тези вещества не са изменени от настоящия регламент.

(7) В рамките на процедура по разрешаването на използването на продукт за растителна защита, съдържащ активното вещество хлорантранилипрол, върху карфиол и „Други“ по кодов номер 0241990 бе подадено заявление в съответствие с член 6, параграф 1 от Регламент (ЕО) № 396/2005 за изменение на съществуващите МДГОВ.

(8) В съответствие с член 6, параграфи 2 и 4 от Регламент (ЕО) № 396/2005 бе подадено заявление за използването на хлорантранилипрол върху нар, фасул (с шушулки), грах (с шушулки), артишок, фъстъци и хмел. Заявителят твърди, че разрешените видове употреба на посоченото вещество при тези култури в Съединените американски щати са довели до по-високи стойности на остатъчни вещества от разрешените с Регламент (ЕО) № 396/2005 МДГОВ и че е необходимо определянето на по-високи МДГОВ, за да се избегнат пречките пред търговията при вноса на посочените култури.

(9) В съответствие с член 8 от Регламент (ЕО) № 396/2005 посочените заявления бяха подложени на оценка от съответните държави членки и докладите за оценка бяха изпратени на Комисията.

(10) Европейският орган за безопасност на храните, наричан по-долу „Органът“, направи оценка на заявленията и на докладите за оценка, като обърна специално внимание на рисковете за потребителите и, когато е целесъобразно — за животните, и даде обосновано становище относно предложените МДГОВ (8). Той изпрати посоченото становище до Комисията и до държавите членки, като го направи и обществено достъпно.

(11) В обоснованото си становище Органът стигна до заключението, че по отношение на използването на хлорантранилипрол при фъстъци и хмел представените данни не са достатъчни за определянето на нови МДГОВ. Поради това съществуващите МДГОВ следва да бъдат запазени.

(12) По отношение на останалите видове употреба, обхванати от заявленията, Органът стигна до заключението, че всички изисквания във връзка с данните са изпълнени и че измененията на МДГОВ, поискани от заявителите, са приемливи с оглед на безопасността на потребителите, което се основава на оценка на експозицията на потребителите от 27 конкретни европейски групи потребители. Органът взе предвид най-актуалната информация за токсикологичните свойства на веществата. Риск от превишаване на допустимата дневна доза или на острата референтна доза не бе установен нито при дългосрочната експозиция на посочените вещества чрез консумация на всички хранителни продукти, които биха могли да ги съдържат, нито при краткосрочната експозиция, дължаща се на прекомерна консумация на съответните култури и продукти.

(13) Въз основа на обоснованото становище на Органа и като се вземат под внимание факторите, които са от значение за разглеждания въпрос, съответните изменения на МДГОВ отговарят на изискванията на член 14, параграф 2 от Регламент (ЕО) № 396/2005.

(14) Поради това Регламент (ЕО) № 396/2005 следва да бъде съответно изменен.

(15) Мерките, предвидени в настоящия регламент, са в съответствие със становището на Постоянния комитет по растенията, животните, храните и фуражите,

ПРИЕ НАСТОЯЩИЯ РЕГЛАМЕНТ:

Член 1

Приложения II и III към Регламент (ЕО) № 396/2005 се изменят в съответствие с приложението към настоящия регламент.

Член 2

Настоящият регламент влиза в сила на двадесетия ден след деня на публикуването му в Официален вестник на Европейския съюз.

Настоящият регламент е задължителен в своята цялост и се прилага пряко във всички държави членки. Съставено в Брюксел на 6 април 2016 година. За Комисията Председател Jean-Claude JUNCKER

(1) ОВ L 70, 16.3.2005 г., стр. 1.

(2) http://www.codexalimentarius.org/download/report/917/REP14_PRe.pdf

Съвместна програма на ФАО и СЗО относно стандартите за храните, Комисия по Кодекс алиментариус. Допълнения II и III, тридесет и седма сесия. Женева, Швейцария, 14—18 юли 2014 г.

(3) ftp://ftp.fao.org/codex/reports/reports_2015/REP15_PRe.pdf

Съвместна програма на ФАО и СЗО относно стандартите за храните, Комисия по Кодекс алиментариус. Допълнения III и IV, тридесет и осма сесия. Женева, Швейцария, 6—11 юли 2015 г.

(4) Регламент (ЕО) № 178/2002 на Европейския парламент и на Съвета от 28 януари 2002 г. за установяване на общите принципи и изисквания на законодателството в областта на храните, за създаване на Европейски орган за безопасност на храните и за определяне на процедури относно безопасността на храните (ОВ L 31, 1.2.2002 г., стр. 1).

(5) Научна подкрепа за подготовка на позицията на ЕС по време на 46-ата сесия на Комитета по Кодекса за остатъчните вещества от пестициди (ККОП). EFSA Journal (Бюлетин на ЕОБХ), 2014;12(7):3737 [стр. 182].

(6) Регламент (ЕС) 2016/156 на Комисията от 18 януари 2016 г. за изменение на приложения II и III към Регламент (ЕО) № 396/2005 на Европейския парламент и на Съвета по отношение на максимално допустимите граници на остатъчни вещества от боскалид, клотианидин, тиаметоксам, фолпет и толклофос-метил във и върху определени продукти (ОВ L 31, 6.2.2016 г., стр. 1).

(7) Регламент (ЕС) 2016/53 на Комисията от 19 януари 2016 г. за изменение на приложения II и III към Регламент (ЕО) № 396/2005 на Европейския парламент и на Съвета относно максимално допустимите граници на остатъчни вещества от диетофенкарб, месотрион, метосулам и пиримифос-метил във или върху определени продукти (ОВ L 13, 20.1.2016 г., стр. 12).

(8) Научните доклади на ЕОБХ са достъпни на следния уебсайт: http://www.efsa.europa.eu:

Reasoned opinion on the modification of the existing maximum residue levels for chlorantraniliprole in various crops (Обосновано становище относно изменението на съществуващите максимално допустими граници на остатъчни вещества за хлорантранилипрол при различни култури). EFSA Journal (Бюлетин на ЕОБХ), 2015;13(9):4216 [стр. 23].